Fostul preşedinte Donald Trump, candidat republican la alegerile americane din noiembrie, a descris acest scrutin ca un punct de cotitură în istoria ţării, evocând o "măcelărie" pentru economia Statelor Unite dacă nu va fi ales în faţa actualului preşedinte democrat Joe Biden, relatează AFP.
"Data de 5 noiembrie va fi cea mai importantă din istoria ţării noastre", a declarat Donald Trump în cursul unui miting al partidului său la Vandalia, în Ohio (nord), la patru zile după ce s-a asigurat de nominalizarea republicană, aşa cum a făcut preşedintele Biden în tabăra democrată.
Descriindu-şi victoria la alegerile primare republicane drept "cea mai rapidă înregistrată vreodată", el a subliniat că aceasta înseamnă o aşteptare de peste şapte luni înainte de meciul retur al alegerilor din 2020.
"Este o eternitate când ai oameni incompetenţi la conducerea ţării şi care o conduc spre pierdere", a spus el.
"Dacă nu voi fi ales, aceasta va fi o măcelarie pentru ţară", a afirmat Donald Trump, părând să evoce o deteriorare a situaţiei economice în această ipoteză. El a deplâns recent ameninţările cu care se confruntă industria de automobile americană, care, potrivit lui, va fi "cea mai mică dintre preocupări" în Statele Unite în cazul realegerii lui Joe Biden.
Revanşa alegerilor din 2020 nu pare să stârnească entuziasm, în special din cauza vârstei înaintate a celor doi candidaţi: 81 de ani Joe Biden şi 77 de ani Donald Trump. Dar duelul se anunţă deosebit de aspru, punctat de atacuri la adresa formei fizice şi a capacităţilor cognitive ale candidaţilor, notează AFP.